越問 金錫
作者：孫因
朝代：宋

paragraphs: 觀地産之所宜兮，惟金錫之最良。
貢品肇於有姒兮，暨蒼姬而加詳。
雖歷代之所珍兮，凜英氣其猶祕。
歐冶子之神奇兮，爰採取而鍊淬。
剖赤堇而出錫兮，山色變而無雲。
涸若耶之銅液兮，俯不見夫潛鱗。
鑄嶺岌其插天兮，冶井浸而寒冽。
前豐霳爲擊橐兮，後雨師爲灑塵。
發銅牛之藏屑兮，赭林麓以炊炭。
棄右冶之餘滓兮，草木爲之焦爛。
炎煙漲乎銅孤兮，寒光浮乎鍊塘。
越砥妥其斂鍔兮，鑄浦沸其若湯。
合衆靈而成器兮，爲寶劍凡有五。
曰湛盧與巨闕兮，蓋珍名之最著。
既屬之善相之薛燭兮，復謀之南林之處女。
水試則斷蛟螭兮，陸用而剸犀虎。
掃攙槍使澌滅兮，伏蚩尤使奔怖。
豈吳鉤之敢抗兮，非燕函之能禦。
客曰偉哉利器兮，誠爲越國之珍。
斯劍客之喜談兮，非文種之願聞。